A költségek az autókereskedőket fogják terhelni. Arról egyelőre nincs információ, mekkora lesz a családbarát Magyarországot reklámozó logó.

Tegnap Novák Katalin államtitkár tisztázta, estére pedig a Közlönyben is megjelent a nagycsaládosok személygépkocsi-szerzési támogatásáról szóló kormányrendelet.

A szöveg – mely jórészt az eddig csepegtetett részleteket foglalja össze – érdekes adalékként a támogatással szerzett gépkocsik fellogózását írja elő. Az autókereskedőnek ugyanis az adásvételi szerződés vagy a pénzügyi lízingszerződés megkötésekor a megszerzett megfelelő befogadóképességű – értsd: hétszemélyes – személygépkocsit a Közlöny szerint a már az Emberi Erőforrások Minisztériuma honlapján közzétett „Családbarát Magyarország” logóval kell ellátnia, és ennek a költsége is őt terheli.

A logót három évig kell a gépkocsin tartani, ezalatt a három év alatt a gépjármű nem alakítható át, és nem is értékesíthető.

Azt egyelőre nem tudni, mekkora is lesz ez a bizonyos logó, és milyen technikával kerül fel a gépjárművekre.